KLASA: 112-02/24-01/2

URBROJ: 238-5/04/1-24-1

Na temelju članaka 17. i 19. Zakona o službenicima i namještenicima u lokalnoj i područnoj (regionalnoj) samoupravi (Narodne novine broj: 86/08, 61/11, 4/18, 112/19- u nastavku teksta: Zakon), v.d. pročelnice Jedinstvenog upravnog odjela Općine Dubrava, raspisuje

**JAVNI NATJEČAJ**

za prijam u službu u Jedinstveni upravni odjel Općine Dubrava, na radno mjesto:

1. **Viši stručni suradnik za lokalnu samoupravu i pravne poslove** u Odsjekuza pravne poslove, lokalnu samoupravu, javnu nabavu i komunalne djelatnosti

* 1 izvršitelj/ica na neodređeno vrijeme, uz obvezni probni rad od 3 mjeseca.
* Posebni uvjeti:
* sveučilišni diplomski studij ili sveučilišni integrirani prijediplomski i diplomski studij ili stručni studij pravne struke,
* najmanje jedna godina radnog iskustva na odgovarajućim poslovima,
* završen specijalistički program izobrazbe u području javne nabave,
* poznavanje rada na računalu,
* položen državni stručni ispit.

1. **Stručni suradnik za komunalno gospodarstvo i prostorno uređenje** u Odsjekuza pravne poslove, lokalnu samoupravu, javnu nabavu i komunalne djelatnosti

* 1 izvršitelj/ica na neodređeno vrijeme, uz obvezni probni rad od 3 mjeseca.
* Posebni uvjeti:
* sveučilišni prijediplomski studij ili stručni prijediplomski studij građevinske, geodetske struke ili sigurnosti i zaštite na radu,
* najmanje tri godine radnog iskustva na odgovarajućim poslovima,
* poznavanje rada na računalu,
* položen državni stručni ispit.

1. **Voditelj odsjeka za EU projekte, proračun, financije, računovodstvo i turizam** u Odsjeku za EU projekte, proračun, financije, računovodstvo i turizam

* 1 izvršitelj/ica na neodređeno vrijeme, uz obvezni probni rad od 3 mjeseca.
* Posebni uvjeti:
* sveučilišni diplomski studij ili sveučilišni integrirani prijediplomski i diplomski studij ili stručni diplomski studij ekonomske, pravne, građevinske, elektrotehničke ili poljoprivredne struke,
* najmanje četiri godine radnog iskustva na odgovarajućim poslovima,
* organizacijske sposobnosti i komunikacijske vještine potrebne za uspješno upravljanje upravnim tijelom ili unutarnjom ustrojstvenom jedinicom,
* poznavanje rada na računalu,
* položen državni stručni ispit.

Osim navedenih uvjeta, kandidati/kinje moraju ispunjavati i opće uvjete za prijam u službu:

– punoljetnost,

– hrvatsko državljanstvo,

– zdravstvena sposobnost za obavljanje poslova radnog mjesta na koje se osoba prima.

Na javni natječaj se mogu javiti osobe obaju spolova.

U službu ne mogu biti primljene osobe za koje postoje zapreke iz članaka 15. i 16. Zakona o službenicima i namještenicima u lokalnoj i područnoj (regionalnoj) samoupravi.

Uz prijavu, u kojoj se obavezno navode osobni podaci podnositelja prijave (osobno ime, adresa stanovanja, broj telefona ili mobitela, e-adresa) te redni broj i naziv radnog mjesta na koje se prijavljuje, kandidati/kinje trebaju priložiti:

– životopis,

– dokaz o stručnoj spremi (preslika diplome),

– dokaz o hrvatskom državljanstvu (preslika domovnice ili osobne iskaznice),

– potvrdu o podacima evidentiranim u matičnoj evidenciji Hrvatskog zavoda za mirovinsko

osiguranje (potvrda o radnopravnom statusu HZMO-a),

– potvrda poslodavca ili drugi odgovarajući dokaz (ugovor o radu, rješenje i sl.) o radnom iskustvu ostvarenom na poslovima odgovarajuće stručne spreme i struke, a koje je evidentirano u matičnoj evidenciji Hrvatskog zavoda za mirovinsko osiguranje,

– uvjerenje da se protiv kandidata/kinje ne vodi kazneni postupak (ne starije od 6 mjeseci),

- dokaz o položenom državnom ispitu (preslika svjedodžbe ili uvjerenja),

- dokaz o završenom specijalistički program izobrazbe u području javne nabave, za radno mjesto pod rednim brojem 1. (preslika certifikata),

– vlastoručno potpisanu izjavu da za prijam u službu ne postoje zapreke iz članaka 15. i 16. Zakona o službenicima i namještenicima u lokalnoj i područnoj (regionalnoj) samoupravi (izjavu nije potrebno ovjeravati),

– dokaz o poznavanju rada na računalu (svjedodžba, potvrda, izjava i sl.),

– vlastoručno potpisanu izjavu kandidata/kandidatkinje da je suglasan/na sa svim uvjetima natječaja te korištenjem i obradom osobnih podataka u svrhu provedbe postupka po objavljenom natječaju.

Prijavu je potrebno vlastoručno potpisati.

Navedeni dokazi prilažu se u neovjerenom presliku, a prije izbora kandidat/kinja će predočiti izvornik.

Uvjerenje o zdravstvenoj sposobnosti dostavlja izabrani/a kandidat/kinja po obavijesti o izboru, a prije donošenja rješenja o prijmu u službu.

Uvjet stručne spreme odgovarajuće struke (stupnja obrazovanja) ispunjava i osoba koja je po prijašnjim propisima stekla visoku stručnu spremu odgovarajuće struke (članak 14. Zakona o akademskim i stručnim nazivima i akademskom stupnju, Narodne novine br. 107/07, 118/12).

Natjecati se mogu i kandidati/kinje koji/e nemaju položen državni ispit i za radno mjesto pod rednim brojem 1. specijalistički program izobrazbe u području javne nabave, a koji će u slučaju prijma u službu biti obvezni položiti u skladu sa zakonom.

Kandidati/kinje koji/e ostvaruju pravo prednosti pri zapošljavanju, dužni/e su se u prijavi na javni natječaj pozvati na to pravo i imaju prednost u odnosu na ostale kandidate/kinje pod jednakim uvjetima. Isti su dužni uz prijavu na javni natječaj priložiti svu dokumentaciju koja omogućuje ostvarivanje navedenog prava (rješenje, uvjerenje, potvrdu i sl.).

Kandidati/kinje koji se pozivaju na pravo prednosti prilikom zapošljavanja u skladu s člankom 101. Zakona o hrvatskim braniteljima iz Domovinskog rata i članovima njihovih obitelji („Narodne novine“ broj: 121/17, 98/19 i 84/21) uz prijavu na javni natječaj dužni su, osim dokaza o ispunjavanju traženih uvjeta, priložiti i dokaze o ostvarivanju prava prednosti prilikom zapošljavanja iz članka 103. Zakona o hrvatskim braniteljima iz Domovinskog rata i članovima njihovih obitelji, navedenim na stranicama Ministarstva hrvatskih branitelja https://branitelji.gov.hr/zaposljavanje-843/843.

Kandidati/kinje koji se pozivaju na pravo prednosti pri zapošljavanju na temelju članka 48. Zakona o civilnim stradalnicima iz Domovinskog rata („Narodne novine“ broj: 84/21) dužni su, osim dokaza o ispunjavanju traženih uvjeta natječaja, dostaviti sve dokaze iz članka 49. Zakona o civilnim stradalnicima iz Domovinskog rata (dokazi potrebni za ostvarivanje prava prednosti pri zapošljavanju objavljeni su na poveznici: https://branitelji.gov.hr/zaposljavanje-u-drzavnoj-sluzbi/843).

Kandidati/kinje koji se pozivaju na pravo prednosti prilikom zapošljavanja u skladu s odredbom članka 48. f Zakona o zaštiti vojnih i civilnih invalida rata („Narodne novine“ broj: 33/92, 57/92, 77/92, 27/93, 58/93, 2/94, 76/94, 108/95, 108/96, 82/01, 103/03, 148/13 i 98/19), uz prijavu na javni natječaj dužni su, osim dokaza o ispunjavanju traženih uvjeta, priložiti i rješenje odnosno potvrdu iz koje je vidljivo navedeno pravo.

Kandidati/kinje koji se pozivaju na pravo prednosti u skladu s člankom 9. Zakona o profesionalnoj rehabilitaciji i zapošljavanju osoba s invaliditetom („Narodne novine“ broj: 157/13, 152/14, 39/18 i 32/20), uz prijavu na javni natječaj dužni su, osim dokaza o ispunjavanju traženih uvjeta, priložiti i dokaz o utvrđenom statusu osobe s invaliditetom, s tim da se pod tim dokazom smatraju javne isprave o invaliditetu na temelju kojih se osoba može upisati u očevidnik osoba s invaliditetom iz članka 13. tog Zakona.

Kandidati/kinje koji se pozivaju na pravo prednosti pri zapošljavanju u skladu s člankom 22. Ustavnog zakona o pravima nacionalnih manjina („Narodne novine“ broj: 155/02, 47/10, 80/10 i 93/11), uz prijavu na natječaj, nisu dužni dokazivati svoj status pripadnika nacionalne manjine.

Urednom prijavom smatra se prijava sa svim podacima i prilozima navedenim u javnom natječaju. Nepravodobne i neuredne prijave neće se razmatrati, niti će podnositelj/ica neuredne prijave biti pozvan/a na dopunu prijave. Osobe koje podnesu nepravovremene ili neuredne prijave na javni natječaj ili ne ispunjavaju formalne uvjete javnog natječaja, ne smatraju se kandidatima/kinjama prijavljenim/a na javni natječaj.

Kandidati/kinje su obvezni/e pristupiti prethodnoj provjeri znanja i sposobnosti pisanim testiranjem i intervjuom. Ako kandidat/kinja ne pristupi/e prethodnoj provjeri znanja i sposobnosti, smatra se da je povukao/la prijavu na javni natječaj.

Opis poslova radnog mjesta, podaci o plaći radnog mjesta, način testiranja i iz kojeg područja te pravni i drugi izvori za pripremanje kandidata/kinja za testiranje objavit će se na oglasnoj ploči i na web-stranici Općine Dubrava (***www.općina-dubrava.hr).***

Na istoj web-stranici i na oglasnoj ploči Općine Dubrava objavit će se vrijeme održavanja prethodne provjere znanja i sposobnosti kandidata/kinja, najmanje pet dana prije održavanja provjere.

Prijave na javni natječaj podnose se u roku od 8 dana od objave javnog natječaja u Narodnim novinama neposredno u pisarnici Općine Dubrava, ili poštom na adresu: Općina Dubrava,Jedinstveni upravni odjel, 10342 Dubrava, Braće Radić 2, s naznakom „Javni natječaj za prijam u službu na neodređeno vrijeme- Viši stručni suradnik za lokalnu samoupravu i pravne poslove“ (za radno mjesto pod rednim brojem 1.) ili „Javni natječaj za prijam u službu na neodređeno vrijeme- Stručni suradnik za komunalno gospodarstvo i prostorno uređenje“ (za radno mjesto pod rednim brojem 2.) ili „Javni natječaj za prijam u službu na neodređeno vrijeme- Voditelj odsjeka za EU projekte, proračun, financije, računovodstvo i turizam“ (za radno mjesto pod rednim brojem 3.).

O rezultatima javnog natječaja kandidati/kinje će biti obaviješteni/e u zakonskom roku.

Nakon raspisivanja natječaja ne mora se izvršiti izbor, ali se u tom slučaju donosi odluka o poništenju natječaja. Protiv odluke o poništenju natječaja nije dopušteno podnošenje pravnih lijekova. Odluka se dostavlja svim kandidatima prijavljenim na natječaj. Odluka o poništenju natječaja donosi se i u slučaju kada se na natječaj ne prijavi niti jedan kandidat.

Sukladno Općoj uredbi o zaštiti podataka ((EU) 2016/679- u daljnjem tekstu: Uredba) i Zakonu o provedbi opće uredbe o zaštiti podataka („Narodne novine“ broj: 42/18), Općina Dubrava kao voditelj obrade osobnih podataka sa istima će postupati prema načelima obrade osobnih podataka navedenih u članku 5. Uredbe.

**OPĆINA DUBRAVA**